На основу члана 31., 36а. и члана 40. Закона о буџетском систему („Службени гласник РС“, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/2014, 68/2015-др. Закон, 103/2015, 99/16 и 113/17), и Фискалне стратегије за 2018. годину са пројекцијама за 2019. и 2020. годину, као и Упутства за израду програмског буџета Министарства финансија и листе униформних индикатора СКГО, Одељење за финансије и привреду Општинске управе Општине Владичин Хан, дана 12.07.2018. године, доставља корисницима буџета Општине Владичин Хан:

**УПУТСТВО**

**ЗА ПРИПРЕМУ БУЏЕТА ОПШТИНЕ ВЛАДИЧИН ХАН ЗА 2019.**

**СА ПРОЈЕКЦИЈАМА ЗА 2020. И 2021.ГОДИНУ**

**УВОД**

Овим Упутством се, у складу са Законом о буџетском систему и Фискалном стратегијом за 2018. годину са пројекцијама за 2019. и 2020. годину, достављају корисницима буџета Општине Владичин Хан смернице, оквири, методологија и рокови за припрему финансијских планова у поступку доношења Одлуке о буџету Општине Владичин Хан за 2019. са пројекцијама за 2020. и 2021. годину.

**I ПРАВНИ ОСНОВ**

Поступак припреме и доношења буџета локалне власти уређен је Законом о буџетском систему.

Рокови за доношење Фискалне стратегије и достављање Упутства за припрему Oдлуке о буџету локалне власти, уређени су чланом 31. Закона о буџетском систему, односно буџетским календаром.

На основу члана 40. Закона о буџетском систему, локални орган управе надлежан за финансије – по добијању Фискалне стратегије, доставља упутство за припрему нацрта буџета локалне власти и обавештава директне кориснике буџетских средстава о основним економским смерницама за припрему буџета.

Овогодишњи процес израде буџета почиње без усвојеног Упутства за припрему Одлуке о буџету локалних власти за 2019. годину, обзиром да Министар финансија није усвојио односно доставио наведени документ у Законом прописаном року (5. јул.).

Истовремено, Министарство финансија је објавило Упутство праћење и извештавање о учинку програма (мај 2017.) као и иновирано Упутство за израду програмског буџета које је ажурирано у априлу па затим и у октобру 2017. године управо имајући у виду потребу детаљног праћења и извештавања о реализацији програма програмских активности и пројеката.

Уколико се у предстојећем периоду Упутством Министарства дефинишу другачији параметри од параметара дефинисаних овим Упутством, Одељење за финансије и привреду Општинске управе ће благовремено објавити Додатне инструкције за израду финансијских планова корисника буџета у поступку припреме нацрта Одлуке о буџету Општине Владичин Хан за 2019. годину са свим неопходним информацијама и објашњењима на званичном сајту Општине Владичин Хан – [www.vladicinhan.org.rs](http://www.vladicinhan.org.rs) у одсеку „Буџет“.

У погледу садржине предлога финансијског плана директних корисника средстава буџета сходно се примењују одредбе члана 37. истог Закона, односно предлог финансијског плана обухвата:

1) расходе и издатке за трогодишњи период, исказане по буџетској класификацији;

2) детаљно писано образложење расхода и издатака, као и извора финансирања,

3) родну анализу расхода и издатака

4) програмске информације и

5) преглед примања за трогодишњи период на основу закључених споразума о зајмовима, као и оних чије је закључивање извесно у наредној фискалној години, а који представљају директну обавезу буџета Општине Владичин Хан.

**Као прилог предлога финансијског плана корисници буџетских средстава достављају извештај о учинку програма за првих шест месеци текуће – 2018. године а у складу са Упутством за праћење и извештавање о учинку програма Министарства финансија РС.**

Директни корисници обавезни су да, у складу са смерницама и роковима, траже од индиректних корисника за које су одговорни, да доставе податке неопходне за израду предлога финансијског плана директног буџетског корисника.

Истим чланом је предвиђено и да локални орган управе надлежан за финансије може да тражи непосредно од индиректних буџетских корисника податке о финансирању.

Чланом 41. Закона о буџетском систему дефинисано је да су индиректни корисници средстава буџета локалне власти обавезни да припреме предлог финансијског плана на основу смерница које се односе на буџет локалне власти.

**II ОПШТИ ДЕО**

Упутство за припрему буџета Општине Владичин Хан за 2019. са пројекцијама за 2020. и 2021. годину садржи:

1) основне економске претпоставке и смернице за припрему буџета за 2019. и наредне две године,

2) опис планиране политике Oпштине Владичин Хан у 2019. и наредне две фискалне године,

3) процену прихода и примања и расхода и издатака за 2019. годину и наредне две фискалне године,

4) обим средстава који може да садржи предлог финансијског плана директног корисника средстава буџета за 2019. годину са пројекцијама за наредне две фискалне године,

5) смернице за припрему средњорочних планова директних корисника средстава буџета,

6) поступак и динамику припреме буџета Општине Владичин Хан и предлога финансијских планова директних односно индиректних корисника средстава буџета.

7) Начин исказивања родне анализе у образложењу финансијских планова корисника буџетских средстава Општине и

8) Начин исказивања програмских информација у финансијским плановима корисника буџета

**Предлог финансијског плана за буџетску и наредне две фискалне године треба доставити на прописаним обрасцима који су доступни на званичној интернет адреси општине** [www.vladicinhan.org.rs](http://www.vladicinhan.org.rs)  **као и у Одeљењу за финансије и привреду Општинске управе општине Владичин Хан. Предлог се доставља у писаном облику, потписан од стране директора или руководиоца корисника буџета и оверен печатом. Предлог мора бити са писаним образложењем за сваку врсту расхода и са наведеним правном основом и извором финансирања. Предлог мора да садржи циљеве и индикаторе за сваку програмску активност и пројекат. Финансијски планови морају садржати и родну анализу расхода и издатака.**

Сходно одредбама Уредбе о садржини, начину припреме и оцене као и праћењу спровођења и извештавању о реализацији капиталних пројеката („Службени грасник РС“ број 63/2017) корисници средстава буџета Општине Владичин Хан могу у својим финансијским плановима укључити искључиво Капиталне пројекте који се налазе у Плану јавних инвестиција Општине Владичин Хан за период 2019-2021. година. Делегирање капиталних пројеката за укључивање у План Јавних инвестиција Општине детаљно је образложено Упутством за предлагање капиталних пројеката у циљу припреме Плана јавних инвестиција Општине Владичин Хан за период 2019-2021. година које је такође доступно на званичном сајту Општине Владичин Хан.

У складу са буџетским календаром **рок за доставу предлога финансијских планова је 1. септембар 2018. године** када су корисници буџета обавезни према Закону да доставе своје предлоге Одељењу за финансије и привреду. За све додатне информације око припреме финансијских планова можете се обратити Руководитељки Одељења за финансије и привреду на телефон 017/390-509 или мејлом на finansije@vladicinhan.org.rs.

1. **OСНОВНЕ ЕКОНОМСКЕ ПРЕТПОСТАВКЕ И СМЕРНИЦЕ ЗА ПРИПРЕМУ НАЦРТА БУЏЕТА ОПШТИНЕ ВЛАДИЧИН ХАН**

Фискалном стратегијом за 2018. годину са пројекцијама за 2019. и 2020. годину (у даљем тексту Фискална стратегија) дефинисан је стратешки развојни оквир у оквиру кога је опредељена и економска политика за наредни средњорочни период. Основне карактеристике овог оквира су:

* Стратешка оријентација Републике Србије на процес европских интеграција и, са тим у вези, програм економских реформи који, између осталог, подразумева стварање стабилног економског и монетарног окружења, развој тржишне економије,
* Усвојен пакет мера за успостављање стабилности јавних финансија и целокупног макроекономског амбијента,
* Структурне реформе, са убрзаним опоравком привредне активности, и континуираним смањењем фискалог дефицита
* наставак примене структурних реформи, посебно у домену јавних предузећа, као и подизање ефикасности јавног сектора
* Унапређење пословног и инвестиционог амбијента у циљу стварања основе за оживљавање привредне активности

Захваљујући мерама фискалне консолидације створен је фискални простор за нове политике, који ће у 2018. години и надаље бити искоришћен за повећање капиталних инвестиција, повећање пензија и плата у једном делу јавног сектора и смањење пореског оптерећења зарада.

**У даљем тексту дајемо преглед појединих макроекономских показатеља који су од значаја за израду Буџета Општине Владичин Хан за 2019. и наредне две фискалне године а на основу последњих пројекција Народне Банке Србије, Републичког Завода за статистику и Министарства финансија**

***Табела: Пројекција основних макроекономских показатеља РС у периоду 2017– 2020. год***

|  |  |  |
| --- | --- | --- |
|  | Процена | ПРОЈЕКЦИЈА |
|  | 2017 | 2018 | 2019 | 2020 |
| БДП, у млрд. динара – текуће цене | **4.469** | **4,755** | **5,057** | **5,417** |
| **Реални раст БДП** | **2,0** | **3,5** | **3,5** | **4,0** |
| **Дефлатор БДП %** | **2,8** | **2,8** | **2,8** | **3,0** |
| Реални раст компоненти БДП, % |  |  |  |  |
| Лична потрошња | *1,8* | *2,7* | *3,4* | *3,8* |
| Државна потрошња | *1,4* | *2,2* | *1,9* | *2,7* |
| Инвестиције | *4,3* | *5,1* | *4,1* | *5,3* |
| Салдо робе и услуга, у ЕУР, % БДП | *-7,7* | *-6,7* | *-6,2* | *-6,0* |
| **Инфлација, просек периода, у %** | ***3,1*** | ***2,7*** | ***2,8*** | ***3,0*** |
| Салдо текућег рачуна, у ЕУР, % БДП | *-4,6* | *-4,2* | *-4,1* | *-3,9* |

**Извор: Фискална стратегија за 2018. са пројекцијама за 2019. и 2020. годину - МФИН**

Влада даје подршку домаћим иницијативама и развоју приватног сектора кроз конкретне програме у оквиру „Деценије предузетништва“ али и низом мера усмерених пре свега на пољопривреду, сектор ИКТ и туризам. Очекује се и интензивирање инвестиција у заштиту животне средине као и у обновљиве изворе енергије. Све активности узимају у обзир неопходност регионалне равномерности и социјалне праведности привредног раста.

1. **ОПИС ПЛАНИРАНЕ ПОЛИТИКЕ ОПШТИНЕ ЗА ПЕРИОД 2019-2021. ГОДИНЕ**

У периоду од 2019. до 2021.године Општина Владичин Хан ће обављати изворне, поверене и пренесене надлежности у складу са Уставом Републике Србије и Законом о локалној самоуправи, као и другим законским и подзаконским актима којимa се регулишу надлежности локалних самоуправа у Србији.

Приоритети у 2019. години су:

1. **Економски развој Општине** – Уважавајући реалност оснивања малих и средњих предузећа као носиоца разоја у будућности, и смањења незапослености, неопходно је подстаћи развој производних предузећа и привлачење страних и домаћих инвеститора. Економски раст и повећање запослености су, пре свега, детерминисани ангажовањем локалне заједнице у синергији са осталим секторима. Због тога треба унапредити рад локалне администрације у складу са потребама будућих инвеститора, убрзањем административних поступака и стварањем климе да су институције на располагању привреди, постављањем сајта за нове инвеститоре са ГИС-ом у функцији одрживог развоја, утемељењем рада Канцеларије за локални економски развој, даљим развојем индустријске зоне улагањем у проширење њене територије и инфраструктурно опремање, изградњом и развојем сеоске и градске инфраструктуре – путне, водоводне, канализационе, телекомуникационе, електро-мреже. Активирање постојећих производних објеката (brownfield investicije).
2. **Развој пољоприведе и села –** Владичин Хан, због својих природних карактеристика – рељeф, заступљеност пољопривредног земљишта, клима..., има велики потенцијал у пољопривредном сектору, који није у потпуности искоришћен. Први предуслов за то јесте побољшање инфраструктуре у селима у средњорочном периоду (стабилно електрично напајање, путна мрежа, комуникације, доступна градска пијаћа вода**,** канализација, школе, здравствене амбуланте, културни и спортски садржаји, обнова домова културе тамо где су они стари, или изградњу нових тамо где их нема...). Припрема избалансираног плана улагања у свим насељима на територији Општине, чиме би се недвосмислено подржало очување села и живота младих који у њима живе. Тежиште политике развоје пољопривреде у наредном периоду је на укрупњавању газдинстава и осавремењавању производње која је више специјализована и фокусирана на захтеве тржишта. Такође, посебну пажњу треба усмерити ка едукацији пољопривредника што јесте ефикасан и најбржи начин да се унапреди пољопривредна производња. Потребно је направити дугорочан план едукације, користећи што је могуће више различитих начина пласирања информација; стручна предавања, издавање публикација, организовање демонстрационих дана; Смањење хемијског загађења путем едукације произвођача. Директне субвенције ка индивидуалним пољопривредним газдинствима имаће за циљ побољшање расног квалитета постојећег сточног фонда као и даљу модернизацију пољопривредних газдинстава.
3. **Развој и унапређење инфраструктуре –** У плану је решавање проблема снабдевања пијаћом водом грађана у сеоским месним заједницама и у високим зонама на територији града. Обезбедиће се средства за асфалтирање деоница до неколико месних заједница код којих је висока фреквенција саобраћаја. Вршиће се уређење паркова у граду, изградња дечјих игралишта у сеоским месним заједницама, одржавање постојећих како малих, тако и великих спортских терена и даље уређење Спортског центра. Развој инфраструктуре у наредном петогодишњем периоду детаљно је разрађен Планом јавих инвестиција Општине Владичин Хан за период 2019-2021. године.
4. **Социјална заштита –** Приоритет у обухвату системом социјалне заштите на локалном нивоу имаће најугроженије социјалне категорије становништва, као што су особе са инвалидитетом, деца, стари, Роми и социјално угрожене породице. Полазна основа за вођење одговорне социјалне политике Општине Владичин Хан је Одлука о правима из области социјалне заштите Општине, донета од стране Скупштине Општине. Права и услуге које су предвиђене овом одлуком се остварују преко Центра за социјални рад и Општине Владичин Хан у сарадњи са удружењима грађана са територије Општине. Потребно је финансирати и обезбедити следеће социјалне услуге: Помоћ у кући, Дневни боравак за децу са сметњама у развоју, Саветовалиште за подстицање развоја младих, Прихватилиште за одрасла и стара лица, Прихватилиште за жене и децу жртве насиља у породици и жртве трговином људима, Социјално становање у заштићеним условима. Побољшати квалитет народне кухиње и укључити што више добротвора за функционисање Народне кухиње.
5. **Образовање, култура, информисање и верска питања.** Општина ће финансирати законом прописане обавезе у вези функционисања предшколског васпитања, основног и средњег образовања, обавезе из колективних уговора, али и обнову школских зграда и набавку наставних средстава. Наставља се стипендирање студената и ученика са територије Општине. У области културе ће се наставити са планирањем и реализацијом културних манифестација као и обезбеђивање средстава за задовољење потреба у овим областима, нарочито оних манифестација које имају дугу традицију и афирмативне резултате у својој културној мисији. Повећаће се надзор над коришћењем средстава за реализацију пројеката и програма из области културе. Подстицаће се развој културног и уметничког стваралаштва на територији Општине. У области информисања и верских заједница Општина ће поштовати законске обавезе. Посебан акценат у наредној години биће на потпуној реконструкцији објеката основних и средњих школа са територије Општине у циљу њихове потпуне енергетске ефикасности и подизања нивоа техничке опремљености школа са територије Општине.
6. **У циљу заштите животне средине** – Општина ће донети Програм заштите и унапређења животне средине за 2019. годину којим ће распоредити буџетом опредељена средства чиме ће предузети све неопходне мере заштите и очувања воде, ваздуха, земљишта, јавних зелених површина, хуманог решавања проблема паса луталица, али и решавања проблема буке, отпада, хемијског загађења земљишта, и едукације и подизања еколошке свести наших грађана.
7. **Спорт** – приоритет је масовност бављења спортом свих узраста, посебно деце, младих, особа са инвалидитетом и старих. Укључивање што већег броја ученика у програме школског спорта у оквиру школских секција и ваннаставних спортских активности. Унапређења подршке клубовима и спортовима од посебног значаја за Општину. Подршка изградњи и адаптацији спортске инфраструктуре и обезбеђивање адекватних услова за бављење спортом. Опремање објеката за рекреативно бављење спортом спортским справама и реквизитима. Изградња, обележавање и одржавање стазе за шетњу, бициклистичких стаза, јавних вежбалишта и теретана на отвореном. Са новим законом о спорту кључну улогу у сагледавању потреба из области спорта, планирању и координисању свих спортских удружења и актера из области спорта врши Спортски савез Општине.
8. **Реформа Општинске управе –** Брза, флексибилна и ефикасна општинска управа један је од основних предуслова привредног и друштвеног развоја Општине Владичин Хан. Управо ефикасност Општинске управе је основни принцип којим ћемо се руководити у будућности. Од рaдa Општинске упрaве и свих осталих установа и јaвних предузећa зaвиси функционисaње читaве општине и тaј рaд морa бити нa нaјвишем нивоу.

Сходно набројаним приоритетима, Планом јавних инвестиција Општине утврђени су **конкретни капитални пројекти** које треба реализовати као приоритетне у следећем трогодишњем периоду и који се подједнако односе на инвестициона улагања у област путне инфраструкуре односно саобраћаја, водоводну и канализациону мрежу, улагања у капитално одржавање објеката предшколског, основног и средњег образовања као и на улагања у изградњу и одржавање отворених спортских објеката, опремање корисника буџета општине и изузимање земљишта за потребе проширења појаса индустријске зоне на територији Општине Владичин Хан.

1. **ПРОЦЕНА ПРИХОДА И ПРИМАЊА И РАСХОДА И ИЗДАТАКА ЗА 2019.**

**И НАРЕДНЕ ДВЕ ГОДИНЕ**

Полазна основа за планирање обима буџета за 2019. годину су планирани приходи и примања из Одлуке о буџету Општине Владичин Хан за 2018. годину, као и планирани расходи и издаци из ове Одлуке уз инфраструктурне приоритете прецизиране Планом јавних инвестиција.

У складу са подацима о реализацији прихода у претходним годинама, планираним приходима и примањима из Одлуке о буџету Општине Владичин Хан за 2018. годину, као и параметрима датим у Фискалној стратегији за 2018. са пројекцијама за 2019. и 20120. годину, израђена је пројекција буџетских прихода и примања у буџету Општине за наредни период:

**Табела-*Пројекција прихода и примања у периоду од 2019. до 2021. године (у хиљадама динара)***

|  |  |  |  |  |  |
| --- | --- | --- | --- | --- | --- |
| **ПРИХОДИ И ПРИМАЊА** | **2017.****Остварење** | **2018.****процена** | **2019.****Пројекција** | **2020.****Пројекција** | **2021.****Пројекција** |
| **1. Порези** | **219,835** | **221,340** | **226,000** | **233,000** | **235,500** |
| *1.1. Порез на доходак, добит и капиталне добитке* | 175,707 | 178,940 | 182,000 | 186,000 | 188,000 |
| *1.2. Порез на имовину* | 25,808 | 24,800 | 26,000 | 27,000 | 27,500 |
| *1.3. Порез на добра и услуге* | 8,787 | 8,800 | 9,000 | 10,000 | 10,000 |
| *1.4. Други порези* | 9.533 | 8,800 | 9,000 | 10,000 | 10,000 |
| **2. Донације од међународних****организација** | **1,195** | **0** | **8,500** | **11,000** | **12,000** |
| **3. Трансфери од других нивоа власти** | **300,247** | **360,950** | **420,000** | **406,000** | **410,000** |
| **4. Други приходи** | **55,122** | **84,060** | **60,000** | **62,000** | **62,000** |
| **5. Примања од продаје****нефинансијске имовине** | **22,281** | **98,300** | **48,000** | **50,000** | **35,000** |
| **7. Пренета средства из****претходне године** | **105,108** | **91,000** | **67,500** | **38,000** | **45,500** |
| **УКУПНО** | **703,799** | **855,650** | **830,000** | **800,000** | **800,000** |
| **ПРИХОДИ ИЗ ОСТАЛИХ ИЗВОРА ФИНАНСИРАЊА** | **31.777** | **222.700** | **350.000** | **210.000** | **320.000** |
| **УКУПНО (БУЏЕТ+ОСТАЛИ****ИЗВОРИ):** | **735.576** | **1.078.350** | **1.180.000** | **1.010.000** | **1.120.000** |

Процена буџетских прихода и примања за 2019. годину, као што је видљиво из табеларног прегледа, износи **830.000.000,00** динара. Уколико се на наведени износ укључи процена прихода корисника буџета из других извора финансирања за 2019. годину у износу од 350.000.000,00 динара, укупно пројектовани приходи и примања за 2019. годину износе **1,180.000.000,00 динара**.

Потребно је напоменути да у наведену процену средстава за 2019. годину нису укључени евентуални наменски трансфери од надлежних Министарства који у моменту израде овог Упутства нису извесни са високим степеном вероватноће; уколико се одобре средства за финансирање пројеката за која корисници буду конкурисали план прихода односно расхода буџета биће коригован Решењем о увећању апропријација у складу са наменом дефинисаном сваким конкретним уговором.

Такође, процена обима буџета за 2019. годину и наредне две године извршена је под условом да се буџет Општине Владичин Хан додатно не задужује код пословних банака.

Из наведених средстава финансираће се редовна потрошња буџетских корисника у 2019. и наредне две године, расходи предвиђени програмима коришћења наменских средстава и капитални односно инфраструктурни пројекти дефинисани Планом јавних инвестиција Општине.

**Табела-*Пројекција расхода и издатака у периоду од 2019. до 2021. год.*  ( у 000 дин.)**

|  |  |  |  |  |  |
| --- | --- | --- | --- | --- | --- |
| **РАСХОДИ И ИЗДАЦИ** | **2017. оствар.** | **2018. процена** | **2019. пројекц.** | **2020. пројекц.** | **2021. пројекц.** |
|  | 1 | 2 | 3 | 4 | 5 |
| ***1. Текући расходи***  | **524.266** | **584.300** | **595.000** | **595.000** | **598.000** |
| *1.1. Расходи за запослене* | 123.317 | 130.480 | 137.000 | 141.000 | 142.000 |
| *1.2. Коришћење роба и усл.* | 205.431 | 231.710 | 232.000 | 235.000 | 235000 |
| *1.3. Отплата камата* | 0 | 0 | 0 | 0 | 0 |
| *1.4. Субвенције* | 41.152 | 25.450 | 28.000 | 25.000 | 25.000 |
| *1.5. Донације и трансфери* | 94.325 | 96.240 | 96.000 | 97.000 | 98.000 |
| *1.6. Социјална помоћ* | 6.929 | 10.300 | 11.000 | 11.000 | 11.000 |
| *1.7. Остали расходи* | 53.112 | 62.120 | 63.000 | 60.000 | 61.000 |
| *1.8. Средства резерве* | - | 28.000 | 28.000 | 26.000 | 26.000 |
| ***2. Капитални издаци*** | **88.903** | **251.450** | **243.000** | **194.000** | **192.000** |
| *2.1. Основна средства* | 85.268 | 244.450 | 235.000 | 190.000 | 192.000 |
| *2.2. Природна имовина* | 3.635 | 7.000 | 8.000 | 4.000 | 0 |
| ***3. Набавка фин.имовине*** | **0** | **19.900** | **12.000** | **11.000** | **10.000** |
| *3.1. акцијски капитал* | 0 | 19.900 | 12.000 | 11.000 | 10.000 |
| ***УКУПНО(РАСХОДИ И ИЗДАЦИ)*** | **613.169** | **855,650** | **850.000** | **800.000** | **800.000** |

1. **ОБИМ СРЕДСТАВА БУЏЕТСКИХ КОРИСНИКА**

Предлози финансијских планова буџетских корисника за 2019. годину попуњавају се на основу достављеног обима средстава – лимита од стране Одељења за финансије и привреду Општинске управе. Од буџетских корисника се очекује да одговорно и у складу са својим надлежностима а применом принципа штедње и рационализације расхода, као и могућностима укупног буџетског оквира, распореде предложени обим средстава по програмима, програмским активностима и пројектима. Укупан збир предлога не сме да прелази укупан предложени обим средстава додељен буџетском кориснику.

Уколико се услед доношења нових прописа укаже потреба за активностима, односно услугама које нису постојале у буџетима претходних година, а изискују повећање финансијских средстава потребних за њихову реализацију, буџетски корисник је у обавези да у оквиру садржаја програма, односно текућих активности или пројекта, детаљно образложи да се ради о новим активностима, односно услугама за које је потребно обезбедити средства изнад лимита утврђених овим Упутством.

Уколико корисник има потребе за додатним програмима, програмским активностима и/или пројектима, чије остварење премашује износ предложеног обима буџетских средстава, посебно ће те програме/програмске активности/пројекте исказати као захтев за додатно финансирање програма/програмске активности/пројекта.У процесу планирања средстава мора се поштовати исказивање прихода и примања, односно расхода и издатака на основу система јединствене буџетске класификације, у складу са стандардним класификационим оквиром утврђеним *Правилником о стандардном класификационом оквиру и контном плану за буџетски систем* (Службени гласник РС, бр. 16/2016 и 49/2016). За примену програмске класификације потребно је користити шифре програма и програмских активности из Анекса 5 – Упутства за израду програмског буџета.

Планирање, и контрола финансијског плана буџетског корисника вршиће се **на четвртом нивоу економске класификације** док ће извршење расхода и издатака бити реализовано на шестом нивоу. Предложени износи средстава исказују се у апсолутним износима, с тим што се препоручује заокруживање износа на хиљаде динара (задње три цифре нуле).

Субвенције јавним нефинансијским предузећима биће планиране у оквиру програмских лимита Општинске управе везаних за примарну делатност ових привредних субјеката о чему ће детаљније обавештење бити прослеђено сваком од јавних предузећа понаособ. У складу са остављеним финансијским простором за субвенционисање од стране Општине Владичин Хан, Јавна предузећа ће бити у обавези да израде Програм коришћења субвенција који се обавезно мора усвојити од стране Скупштине Општине Владичин Хан. Овако усвојен документ у складу са остављеним лимитом, биће неопходан за преносе средстава по захтевима јавних предузећа. Субвенције ће бити одобраване само у домену текућих расхода јавних предузећа. За инвестициона улагања и набавку опреме јавна предузећа ће подносити захтев за докапитализацију – увећање капитала са децидно прецизираним улагањима која су предвиђена из увећања капитала о чему ће посебну одлуку донети Скупштина Општине Владичин Хан.

Лимити расхода и издатака (класе 4 и 5) по буџетским корисницима за 2019. годину и наредне две фискалне године, дати су у следећој табели: (у хиљадама динара)

|  |  |  |  |  |  |  |
| --- | --- | --- | --- | --- | --- | --- |
| **Раз-****део** | **Програм Класиф.** | **Назив корисника** | **2018. процена** | **2019. пројекција** | **2020. пројекција** | **2021. пројекција** |
| **1** | **СКУПШТИНА ОПШТИНЕ** | **4.910** | **5.000** | **5.100** | **5.100** |
| **2** | **ОПШТИНСКО ВЕЋЕ** | **5.350** | **5.400** | **5.500** | **5.500** |
| **3** | **ПРЕДСЕДНИК ОПШТИНЕ** | **5.310** | **5.600** | **5.600** | **6.000** |
| **4** | **ОПШТИНСКИ ЈАВНИ ПРАВОБРАН.** | **2.700** | **3.800** | **4.000** | **4.500** |
| **5** | **ОПШТИНСКА УПРАВА** | **716.700** | **652.200** | **612.300** | **640.900** |
|  | **0901** | **Социјална и дечја заштита** | 82.170 | 36.000 | 35.000 | 37.000 |
| **5-0** | **0501** | **Енергетска ефикасност** | 5.000 | 5.000 | 3.000 | 4.000 |
|  | **0602** | **Опште услуге локалне сам.** | 154.900 | 159.200 | 158.000 | 162.900 |
|  | **1101** | **Урбанизам и прос. планир.** | 7.000 | 4.000 | 3.000 | 3.000 |
|  | **0101** | **Пољопривреда** | 28.800 | 22.000 | 22.000 | 25.000 |
|  | **0701** | **Организација саобраћаја и саобраћајне инфраструктуре** | 105.900 | 110.000 | 95.300 | 100.000 |
|  | **0401** | **Буџетски фонд за заштиту и унапређење живот. средине** | 37.430 | 33.000 | 24.000 | 27.000 |
|  | **1102** | **Комунална делатност** | 105.870 | 100.000 | 96.000 | 100.000 |
|  | **1501** | **Локални економски развој** | 22.530 | 23.000 | 22.000 | 24.000 |
|  | **1801** | **Здравствена заштита** | 9.000 | 11.000 | 10.000 | 11.000 |
|  | **1301** | **Развој спорта и омладине** | 49.100 | 48.000 | 47.000 | 49.000 |
|  | **1201** | **Култура и информисање** | 6.500 | 6.000 | 5.000 | 6.000 |
|  | **2001** | **Предшколско образ. и васп.** | 16.400 | 0 | 0 | 0 |
|  | **2002** | **Основно обраовање** | 64.600 | 70.000 | 68.000 | 68.000 |
|  | **2003** | **Средње образовање** | 21.500 | 25.000 | 24.000 | 24.000 |
| **5-1** |  | **ПУ ПЧЕЛИЦА** | **57.000** | **59.000** | **60.000** | **62.000** |
| **5-2** | **1301** | **УСЦ КУЊАК** | **30.480** | **25.000** | **26.000** | **27.000** |
| **5-3** | **ЦЕНТАР ЗА КУЛТУРНУ ДЕЛАТНОСТ, ТУРИЗАМ И БИБЛИОТЕКАРСТВО** | **31.900** | **33.500** | **34.000** | **36.000** |
|  | **1201** | **Развој културе и информис.** | 23.900 | 24.500 | 25.000 | 26.000 |
|  | **1502** | **Развој туризма** | 8.000 | 9.000 | 9.000 | 10.000 |
| **5-4** |  | **Месне заједнце** | **1.300** | **2.500** | **2.000** | **3.000** |
| **УКУПНО (1 до 5)** | **855.650** | **792.000** | **754.500** | **790.000** |

1. **СМЕРНИЦЕ ЗА ПРИПРЕМУ ФИНАНСИЈСКИХ ПЛАНОВА КОРИСНИКА БУЏЕТА**

Приликом планирања предлога финансијског плана треба имати у виду следеће параметре:

* 1. ***Планирање масе средстава за плате запослених у 2019. години***
		1. ***Законско уређење плата***

Плате запослених код корисника буџета Општине уређене су у складу са Законом о платама у државним органима и јавним службама („Службени гласник РС", бр. 62/06...99/14), Законом о привременом уређивању основица за обрачун и исплату плата, односно зарада и других сталних примања код корисника јавних средстава („Службени гласник РС", број 116/14) и Уредбом о коефицијентима за обрачун и исплату плата именованих и постављених лица и запослених у државним органима („Службени гласник РС", бр. 44/08 - пречишћен текст и 2/12).

Приликом обрачуна и исплате плата за запослене у предшколским установама и другим јавним службама (установе културе) не примењује се Уредба о коефицијентима за обрачун и исплату плата именованих и постављених лица и запослених у државним органима, већ Уредба о коефицијентима за обрачун и исплату плата запослених у јавним службама („Службени гласник РС", бр. 44/01...58/14).

Приликом обрачуна и исплате плата примењују се основице према закључцима Владе Р. Србије.

И током 2019. године се претпоставља да ће се примењивати одредбе Закона о привременом уређивању основица за обрачун и исплату плата, односно зарада и других сталних примања код корисника јавних средстава (у даљем тексту: Закон), који је објављен у „Службеном гласнику РС", број 116/14 од 27. октобра 2014. године.

* + 1. ***Планирање масе средстава за плате у фин. плановима буџетских корисника за 2019.***

Буџетски корисници у 2019. години могу планирати укупна средства потребна за исплату плата запослених које се финансирају из буџета Општине, тако да масу средстава за исплату плата планирају на нивоу исплаћених плата у 2018. години. Овако утврђену масу треба увећати за масу средстава за плате за број запослених максимално до броја утврђеног у Одлуци о максималном броју запослених на неодређено време за сваки организациони облик у систему локалне самоуправе Општине Владичин Хан за 2017. годину („Службени гласник Града Врања“ број 32/2017). Овом Одлуком предвиђен је следећи број запослених на неодређено време код корисника буџета Општине Владичин Хан чије се плате финансирају са економских класификација 411 и 412:

* Општинска управа ............................................................................... 78,
* Центар за културне делатности, туризам и библиотекарство ............. 11,
* Установа Спортски Центар „Куњак“ ................................................... 7,
* Предшколска установа „Пчелица“ ...................................................... 31.

Укупну масу средстава за плате треба умањити за плате запослених код корисника буџетских средстава које су се финансирале из буџета локалне власти са економских класификација 411 и 412 а више се не финансирају (због престанка рада корисника и сл.) односно за плате запослених који су радили код тих корисника а који нису преузети у органе и службе управе или јавне службе чије се плате финансирају из буџета Општине Владичин Хан на економским класификацијама 411 и 412.

На овај начин утврђену масу средстава за исплату плата буџетски корисници могу увећати за 5% што је претпостављени износ увећања зарада који би могао бити дозвољен од стране Министарства финансија Републике Србије. У случају да је износ увећања зарада различит од претпостављеног - Одељење за финансије и привреду Општинске управе задржава право да исту искоригује до лимита утврђених од стране виших нивоа власти.

**Средства за плате се планирају на бази постојећег а не систематизованог броја радних места односно запослених.**

Уколико у току 2019. године буџетски корисници услед посебних околности имају потребу за увећањем средстава за плате на економским класификацијама 411 и 412, неопходно је да се иста детаљно образложи и документује навођењем финансијских ефеката промена (на пример за оснивање нове установе – документ који потврђује почетак рада нове установе, број запослених који мора бити обухваћен Одлуком о максималном броју запослених, коефицијенте, основицу и др.)

Средства за решавање смањења броја запослених треба пребацити са економских класификација 411 и 412 на економску класификацију 414.

* + 1. ***Планирање броја запослених у 2019. години***

**Сваки организациони облик може имати највише онолики број запослених на неодређено време, за који има обезбеђена средства за зараде.**

Укупан број запослених на одређено време, због привремено повећаног обима посла, лица ангажованих по уговору о делу, уговору о привременим и повременим пословима, закључених непосредно или преко омладинске или студентске задруге и лица ангажованих по другим основима не може бити већи од 10% броја запослених на неодређено време код организационог облика (члан 10. став 1.). **Организациони облик који има мање од 100 запослених може да има највише до 10 запослених или ангажованих лица у смислу става 1. овог члана** (став 2.).

Члан 12. став 3. овог закона, прописује да се повећање броја запослених на неодређено време, до доношења акта о систематизацији усклађеног са актом о максималном броју запослених за 2018. годину односно за 2017. до доношења нове одлуке у складу са новим интенцијама Републике Србије, врши у складу са прописима којима се уређује буџетски систем, односно организациони облици траже повећање броја запослених преко надлежног органа локалне власти и Министарства државне управе и локалне самоуправе од Комисије Владе.

Посебно указујемо на примену одредбе члана 27е Закона о буџетском систему према којој **предшколске установе и установе културе нису изузете, односно за ново запошљавање у предшколским установама и установама културе подносе се захтеви за ново запошљавање.**

Саставни део финансијских планова корисника буџета представља и **Прилог 1 – Преглед броја запослених и средстава за плате за 2019. годину** који садржи

* Табела 1 - Број запослених у 2019.години чије се плате финансирају на економским класификацијама 411 и 412 (по изворима финансирања)
* Табела 2 – Маса средстава за плате исплаћене у 2018. и 2019. години
* Табела 3 – Број запослених чије се плате финансирају из буџета са осталих економских класификација у 2019.години
* Табела 4 - Планирана средства на економској класификацији 465 у 2019. год.
* Табела 5 – Планирана средства на економској класификацији 414 (рационализација) у 2019. години,
* Табела 6 - Планирана средства на економској класификацији 416 у 2019. год.
* Табела 7 – Преглед броја запослених и средстава за плате у 2019. години по звањима и занимањима у органима и службама локалне власти
* Табела 8 - Исплаћена средства на економским класификацијама 413-416 у 2016., 2017. и 2018. години као и планирана у 2019. години.
* Табела 9 – Број запослених на неодређено и одређено време по кварталима у 2019. години.

**УПУТСТВО ЗА ПОПУЊАВАЊЕ ОВИХ ТАБЕЛА ДАТО ЈЕ У НАСТАВКУ ИНСТРУКЦИЈЕ**

**Табела 1**. је табела са податком о броју запослених у 2018. години и планираним бројем запослених у 2019. години, по корисницима буџета локалне власти, на економским класификацијама 411 и 412, по изворима финансирања.

Табела Т1 се аутоматски попуњава подацима из табела Т1.1, Т1.2 и Т1.3 које је потребно попунити.

* Т1 – Укупан број запослених чије се плате финансирају из свих извора на економским класификацијама 411 и 412;
* Т1.1 - Број запослених чије се плате финансирају из извора 01 на економским класификацијама 411 и 412;
* Т1.2 – Број запослених чије се плате финансирају из извора 04 на економским класификацијама 411 и 412;
* Т1.3 – Број запослених чије се плате финансирају из извора 05-08 на економским класификацијама 411 и 412.

Табеле Т1.1, Т1.2 и Т1.3 попуњавају се тако што се попуњавају колоне ''број запослених на неодређено време'' и ''број запослених на одређено време'' по корисницима и то само у редовима са празним ћелијама. Осенчене ћелије се не попуњавају.

**Табела 2** (у Прилогу 1. Упутства), у којој је неопходно попунити, упоредо по корисницима буџета локалне власти, на економским класификацијама 411 и 412, по изворима, следеће:

* маса средства за плате исплаћена за период I-X у 2018. години и планирана пројекција за период XI-XII у 2018. години у складу са одредбама члана 36. Закона о буџету Републике Србије за 2017. годину и
* планирана средства за плате за 2019. годину.

Приликом попуњавања Табеле 2. попуњавају се само колоне са масом средстава за плате по корисницима и изворима, тако што се уноси износ масе средстава само у редовима са празним ћелијама, а осенчене ћелије се не попуњавају. Колоне са бројем запослених се аутоматски попуњавају подацима из табеле Т1.

**Табела 3**. је табела са бројем запослених чије се плате исплаћују из буџета са осталих економских класификација.

**Табелa 4.** је табела која приказује планирана и исплаћена средства у 2018. години и планирана средства у 2019. години на економској класификацији 465, као и масу средстава и број запослених чија је плата мања од 25.000 динара.

**Табела 5**. представља преглед планираних и исплаћених средстава за плате и броја запослених у 2018. години и планираних средстава у 2019. години на економској класификацији 414 (рационализација) у складу са планом рационализације.

**Табела 6**. представља приказ планираних и исплаћених средстава у 2018. години и планираних средстава у 2019. години на економској класификацији 416, као и пратећи број запослених по овом основу. Напомињемо да се у овој табели приказују планирана/исплаћена средства за јубиларне награде и/или по другом основу, при чему је потребно у табели нагласити који је основ у питању (награде и сл.).

**Табела 7**. односи се на преглед броја запослених и средства за плате у 2019. години по звањима и занимањима у органима јединица локалне власти, а у којој је потребно унети коефицијенте, додатке за минули рад, додатке за прековремени рад и приправност и број запослених у органима и организацијама локалне власти.

**Табела 8.** односи се на преглед исплаћених средстава на економским класификацијама 413-416 у 2016, 2017, и 2018. години, као и планираним средствима у 2019. години.

**Табела 9.** односи се на преглед броја запослених на неодређено и одређено време у 2019. години, по кварталима и број запослених из Одлуке о максималном броју за 2017. годину, односно за 2018. годину, када у току 2018. године Влада донесе Одлуку о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2018. годину. Након истека сваког квартала потребно је да попуњену табелу доставите Одељењу за финансије и привреду Општинске управе Владичин Хан.

* 1. **Група конта 42 – Коришћење услуга и роба**

У оквиру групе конта која се односе на куповину роба и услуга, потребно је реално планирати средства за ове намене у 2019. години, а нарочито за извршавање расхода на име сталних трошкова (421 – Стални трошкови).

Поред тога, средства, пре свега на економској класификацији 423-Услуге по уговору треба планирати у складу са Законом о привременом уређивању основица за обрачун и исплату плата, односно зарада и других сталних примања код корисника јавних средстава, којим је уређено смањење других сталних примања.

Препорука је да буџетски корисници у буџетској процедури преиспитају и потребу смањења других накнада за рад, које нису обухваћене Законом (уговори о делу, привремено повремени послови и др), а све у циљу великих потреба фискалног прилагођавања.

Средства планирана у оквиру ове групе конта мора да садрже и износе средстава за које је локални орган управе надлежан за финансије дао сагласност у складу са Уредбом о критеријумима за утврђивање природе расхода и условима и начину прибављања сагласности за закључивање одређених уговора који, због природе расхода, захтевају плаћање у више година.

**Група конта 45 – Субвенције и 62 – Набавка финансијске имовине**

У оквиру субвенција и буџетских кредита неопходно је преиспитати све програме по основу којих се додељују субвенције и буџетски кредити, с обзиром на то да даље мере фискалне консолидације подразумевају рационално коришћење средстава субвенција и буџетских кредита.

Приликом планирања средстава за субвенције и њихових намена посебно треба имати у виду све прописе који се тичу контроле државне помоћи.

 **Група конта 48 – Остали расходи**

Остале расходе, такође треба планирати у складу са рестриктивном политиком која се спроводи у циљу одрживог нивоа дефицита. Приликом планирања наведених расхода, треба имати у виду да се услед недовољног износа средстава на економској класификацији 483 – Новчане казне и пенали по решењу судова, иста повећава смањењем осталих економских класификација, на којима је, због наведеног, неопходно прилагодити преузимање обавеза, како би се на тај начин спречило стварање доцњи.

**5.3. Смернице за исказивање издатака за капиталне пројекте за 2019 - 2021.**

* + 1. **Класа 5 - Издаци за нефинансијску имовину**

Набавке административне, канцеларијске опреме, аутомобила и осталих основних средстава за редован рад потребно је планирати уз максималне уштеде, тако да се само врше набавке средстава неопходних за рад.

Важно је да корисници не исказују као капиталне издатке текуће поправке и одржавање зграда, објеката и опреме, већ да расходе за те намене (за молерске, зидарске радове, поправке електронске и електричне опреме итд.) планирају на апропријацији економске класификације 425 – Текуће поправке и одржавање, док средства за капиталне пројекте треба да планирају на контима групе 51, 52 и 54.

* + 1. **Капитални пројекти и њихов значај**

Капитални пројекти су пројекти изградње и капиталног одржавања зграда и грађевинских објеката инфраструктуре од интереса за Општину Владичин Хан, укључујући услуге пројектног планирања које су саставни део пројекта, обезбеђивање земљишта за изградњу, као и пројекти који подразумевају улагања у опрему, машине и другу нефинансијску имовину, а у функцији су јавног интереса.

Капиталним пројектима се увећава имовина Општине путем изградње и капиталног одржавања грађевинских објеката инфраструктуре и улагања у опрему, машине и другу нефинансијску имовину.

Капиталним пројектом се поред изградње и капиталног одржавања зграда и грађевинских објеката инфраструктуре сматра и улaгaње у куповину зграда и објеката, као и другу нeфинaнсиjску имoвину чији је век трајања, односно коришћења дужи од једне године, независно од тога да ли је капитални пројекат исказан као посебан пројекат унутар програма или као издатак у оквиру одређене програмске активности у буџету.

Капитални пројекат садржи све неопходне активности са потребним ресурсима које се планирају и реализују током целог пројектног циклуса у складу са јасно дефинисаним циљевима и резултатима пројекта, а у циљу постизања одрживе и дугорочне употребне вредности пројекта за пројектом идентификовану групу корисника.

Капитални пројекат мора прeдстaвљaти функциoнaлну цeлину са дугорочном (преко годину дана) употребном вредношћу по завршетку његове реализације.

Kапитални пројекат може бити заједнички пројекат када се спроводи од стране два или више корисника буџетских средстава, јавних предузећа, односно других корисника јавних средстава, који својим споразумом уређују међусобне односе, односно права и обавезе у вези са реализацијом капиталног пројекта.

**Капитално одржавање је одржавање које осигурава одрживост резултата, исхода и ефеката капиталних пројеката и доприноси продужетку очекиваног века употребе добра и повећава његову вредност.**

* + 1. **Вишегодишње планирање капиталних пројеката**

Приликом вишегодишњег планирања капиталних пројеката корисници полазе од:

- Општег дела одлуке о буџету Општине за обавезе по уговору које се односе на капиталне издатке и захтевају плаћање у више година, а које су корисници у 2018. години преузели, и дужни су да такву обавезу укључе у финансијски план у години у којој обавеза доспева у износу обавезе за ту годину и планирају по годинама у оквиру лимита на свом разделу;

- За капиталне пројекте за које нису преузете вишегодишње обавезе у 2018. години, корисници су у обавези да анализирају физичку и финансијску реализацију тих капиталних пројеката, у циљу ефикасније алокације средстава, као и да укључе капиталне издатке у финансијски план и планирају по годинама у оквиру лимита на свом разделу, за пројекте чија је даља реализација оправдана.

На основу урађених анализа, корисници могу одустати од пројеката чија је даља реализација неоправдана. Такође, корисници могу планирати издатке за нове капиталне пројекте у 2019. години и наредне две године.

**Предност у планирању нових капиталних пројеката на извођењу радова треба дати онима који су стратешки релевантни, који имају позитивне ефекте на социјални, економски, регионални и еколошки одрживи развој, а пре свега оне који су спремни за инвестициону фазу реализације, који имају планску, пројектно - техничку документацију, решене имовинско-правне односе, грађевинску дозволу, као и документацију неопходну за спровођење поступка јавне набавке**.

Такође, важно је планирати капиталне пројекте по годинама у оном износу који је остварив и одговаран са фискалне и економске тачке гледишта, имајући у виду низак ниво реализације пројеката у претходним годинама.

Капитални пројекти подразумевају ангажовање значајних средстава и најчешће се финансирају из више извора. Као значајан извор финансирања капиталних пројеката Општине јављају се капитални трансфери од других нивоа власти те се корисницима скреће пажња да приликом планирања ових пројеката обавезно искажу све изворе финансирања.

**СВИ КАПИТАЛНИ ПРОЈЕКТИ КОЈЕ КОРИСНИЦИ БУЏЕТА УКЉУЧЕ У СВОЈЕ ФИНАНСИЈСКЕ ПЛАНОВЕ МОРАЈУ ПРЕТХОДНО БИТИ САДРЖАНИ У ПЛАНУ ЈАВНИХ ИНВЕСТИЦИЈА ОПШТИНЕ ВЛАДИЧИН ХАН ЗА 2019-2021. ГОДИНУ.**

* + 1. **Планирање издатака капиталног пројекта**

Ради ефикаснијег планирања издатака капиталних пројеката корисници буџетских средстава дужни су да Одељењу за финансије и привреду доставе попуњене табеле дате у Прилогу број 2 и 2а - Преглед капиталних пројеката. У наведеним табелама, корисници су у обавези да искажу планиране издатке за капиталне пројекте по годинама који се односе на изградњу и капитално одржавање, по контима на трећем и четвртом нивоу, и то:

1) издатке за израду пројектно-техничке документације на конту 5114 (осим уколико је иста већ израђена);

2) издатке за експропријацију земљишта на конту 5411;

3) издатке за извођење радова на изградњи, односно извођење радова на капиталном одржавању на контима 5112 и 5113;

4) **издатке за ангажовање стручног надзора на конту 5114** (осим уколико исти нису планирани од стране инвеститора или на неки други начин).

Корисници су у обавези да, поред издатака за вишегодишње капиталне пројекте, у Прилогу број 2, искажу и капиталне издатке за све једногодишње пројекте односно за пројекте чија реализација траје годину дана.

Напомињемо, да корисници приликом попуњавања Прилога 2 (страница „списак“), најпре у наслову унесу шифру Општине Владичин Хан, а затим у колони 2. називе капиталних пројеката, који се уносе по приоритетима дефинисаних у колони 1, а које је рангирао корисник након оцене пројеката. Затим се у наставку попуњавају колоне од 3 - 6.

Након тога, уносе се подаци у Прилогу 2а (страница „по изворима и контима“) тако што се најпре у колони 2. наведеног прилога, из падајућег менија бира назив капиталног пројеката. Затим, за наведени изабрани пројекат попуњавају се остале колоне од 3 – 24. (осим колоне 5. која се аутоматски учитава).

Након исправног уноса свих података у колонама у Прилогу 2а. исти се аутоматски учитавају у страницу „списак“ и то у колонама 7 -13.

Директни корисници буџетских средстава пројекте рангирају по приоритетима на основу свеобухватне процене потреба, који ће се утврдити на основу следећих критеријума: релевантности пројекта за остваривање стратешких циљева из надлежности буџетских корисника, однос трошкова и користи пројекта (укључујући нето садашњу вредност, интерну стопу рентабилности, период повраћаја улагања, коефицијент трошкова и користи и др), потенцијалних ризика за реализацију пројекта, ефекат пројекта на друштвени, економски, регионални и еколошки одрживи развој, водећи рачуна да приоритет у финансирању имају већ започети пројекти.

У циљу унапређења планирања капиталних пројеката веома је значајна благовремена припрема пројеката која подразумева да пројекат пролази кроз фазе предлагања пројектне идеје, прединвестиционе фазе, фазе укључивања у буџет и инвестиционе фазе. За финансирање прединвестиционе фазе пројектног циклуса (израду претходне студије изводљивости, односно претходне студије оправданости са генералним пројектом, као и студије изводљивости, односно студије оправданости са идејним пројектом), директни корисници буџетских средстава планирају средства за израду инвестиционе документације за капиталне пројекте из своје надлежности у оквиру одређене програмске активности, односно у оквиру одређене позиције у финансијском плану у максималном износу 5% од укупно планираних средстава за капиталне инвестицијe, у циљу припреме нових капиталних пројекта.

Уколико корисници који нису планирали средства за израду пројектно-техничке документације и за ангажовање стручног надзора, дужни су да наведу који субјект (институција, организација, јавно предузеће итд.) је обезбедио средства за те издатке и у ком износу или ће тај посао корисници обављати у оквиру свог редовног пословања.

**НАПОМЕНА:**

Расходи који се финансирају из сопствених и осталих прихода корисника морају бити у висини процењених сопствених прихода, односно мора постојати равнотежа између планираних прихода и расхода, тако да расходи не могу бити ни већи, ни мањи од пројектованих прихода из сопствених и осталих прихода.**За кориснике је исказивање расхода који се финансирају из других извора који нису буџетски (сопствени приходи, донације и слично), посебно важно, с обзиром да су у складу са Законом, предвиђене посебне апропријације у Одлуци о буџету из наведених износа прихода. Услов за коришћење остварених сопствених прихода за одређену намену, биће да је расход планиран у буџету.** Препоручује се свим буџетским корисницима да редовно прате и пријављују пројекте на основу конкурса које расписују надлежна министарства, фондови и међународне организације. Како би запослени могли да адекватно припремају предлоге пројеката за ванбуџетско финансирање и повећају шансе за одобрење истих, потребно је да темељно проуче приручнике за припрему пројеката који се финансирају из фондова Европске уније, амбасада, и других међународних организација. Приручици[[1]](#footnote-2) су лако доступни на интернету а већина њих се може бесплатно преузети са званичног веб сајта Сталне конференције градова и општина (СКГО).

* + 1. **САДРЖАЈ ЗАХТЕВА БУЏЕТСКОГ КОРИСНИКА**

На основу Упутства за припрему буџета, корисници буџетских средстава израђују предлог средњорочног и годишњег финансијског плана.

Предлог финансијског плана корисника буџетских средстава за 2019. и наредне две године, треба да се састоји од :

* **Табеле 1. - Програм**
* **Табеле 2. - Програмска активност**
* **Табеле 3. - Пројекат**
* **Прилог 1. – Преглед броја запослених, укључујући Т1, Т2, Т3, Т4, Т5, Т6, Т7, Т8 и Т9**
* **Прилог 2. - Преглед капиталних пројеката за период од 2019-2021. године**
* **Писано образложење за сваки појединачни расход односно издатак и**
* **Извештаја о учинку програмских активности за првих шест месеци 2018. године**
* **За јавна предузећа – Посебан програм коришћења субвенција.**

У складу са чланом 122. Закона о буџетском систему, одредбе овог закона, које се односе на програмски део буџета, постоји обавеза корисника буџетских средстава да припреме предлоге финансијских планова (као саставног дела програма пословања/рада) по програмском моделу. Упућујемо кориснике буџета да се на интернет страници Министарства финансија налази Упутство за израду програмског буџета које је потребно користити за припрему предлога финансијских планова за 2019. годину и две наредне године. Нарочито је потребно обратити пажњу на шифарник програма, програмских активности и пројеката који су дати у прилогу овог упутства.

Упутство за израду програмског буџета даје детаљно образложење методологије припреме пројеката, програмских активности и програма, дефиниције основних појмова као и Анекс 5 - Униформни програми и програмске активности јединица локалне самоуправе.

Пo пoтрeби, JЛС утврђују дoдaтнe програмске активности и прojeктe – у оквиру дефинисаних програма, у склaду сa свojим спeцифичним надлежностима и својим стрaтeшким плaнoвимa и циљeвимa.

СКГO је утврдила и дoстaвила листу унифoрмних индикатора које достављамо у прилогу овог упутства. Применом ових индикатора пружају се подаци о општим достигнућима униформних прoгрaма и прoгрaмских aктивнoсти, као и статистички подаци из домена униформних прoгрaма и прoгрaмских aктивнoсти. **Најављена је модификација ове листе па се корисници упућују да прате инструкције које ће бити остављане на званичном сајту Општине**. Одељење за финансије и привреду ће иновирану листу униформних индикатора поставити у делу који се односи на припрему буџета Општине Владичин Хан за 2019. годину.

Унифoрмност прoгрaмa и прoгрaмских aктивнoсти и индикатора oбeзбeђуje да јединице локалне самоуправе међусобно упoрeде трошкове и квaлитeт услугa пружeних грaђaнимa у оквиру тих прoгрaмa и прoгрaмских aктивнoсти. Taкoђe, та унифoрмност прoгрaмa и прoгрaмских aктивнoсти и њихова усклађеност сa сeктoримa и прoгрaмимa нa цeнтрaлнoм нивoу, oмoгућуje да се спроведе фин. aнaлиза и прaте aктивнoсти кoрисникa буџета у oдрeђeним oблaстима нa свим нивoимa влaсти.

Препоручује се свим буџетским корисницима, у циљу редуковања физичког обима поднете документације, да приликом попуњавања прописаних образаца, редове са контима која остају празна сакрију. За све додатне информације и техничку помоћ око попуњавања прописаних образаца у електронској форми можете се обратити на телефон Одељења за финансије и привреду Општинске управе Владичин Хан 017/390-509 или у канцеларији број 12 на другом спрату зграде Општинске управе.

1. **ПОСТУПАК И ДИНАМИКА ПРИПРЕМЕ БУЏЕТА ОПШТИНЕ ЗА 2018. ГОДИНУ И ПРЕДЛОГА ФИНАНСИЈСКИХ ПЛАНОВА КОРИСНИКА БУЏЕТА**

Припрема и доношење буџета јединица локалне самоуправе дефинисана је чланом 31. Закона о буџетском систему где су дефинисани крајњи рокови за поједине активности и то:

5. јул – министар доставља упутство за припрему одлуке о буџету локалној власти

01. август – локални орган управе надлежан за финансије доставља упутство за припрему буџета локалне власти,

**01. септембар – директни корисници средстава буџета локалне власти достављају предлог финансијског плана локалном органу управе надлежном за финансије за буџетску и наредне две фискалне године,**

15. октобар - локални орган управе надлежни за финансије доставља нацрт одлуке о буџету надлежном извршном органу локалне власти,

1. новембар - надлежни извршни орган локалне власти доставља предлог одлуке о буџету скупштини локалне власти,

20. децембар - скупштина локалне власти доноси одлуку о буџету локалне власти и

25. децембар – локални орган управе надлежан за финансије доставља министру одлуку о буџету

1. **НАЧИН ИСКАЗИВАЊА РОДНЕ АНАЛИЗЕ БУЏЕТА – ФИНАНСКИЈСКИХ ПЛАНОВА**

Члан 16. Закона o изменама и допунама Закона о буџетском систему („Службени гласник РС“ 103/2015) дефинише да се одредбе овог закона које се односе на родно одговорно буџетирање примењују на буџетске кориснике у складу са годишњим планом поступног увођења родно одговорног буџетирања а у целини од доношења буџета Општине Владичин Хан за 2020. годину.

Приликом припреме програмског модела буџета дефинишу се родно одговорни циљеви и родни индикатори, којима се приказују планирани очекивани доприноси програма, програмских активности и пројеката у остваривању родне равноправности. Ова одредба Закона треба бити примењена у предлозима финансијских планова за 2019. годину.

Увођење родно одговорног буџетирања примењиваће се на програме, програмске активности и пројекте корисника буџета Општине Владичин Хан сходно Плану поступног увођења родно одговорног буџетирања који ће донети Општинско веће Општине Владичин Хан а на предлог Одељења за финансије и привреду Општинске управе Владичин Хан. Овај план биће објављен на сајту општине Владичин Хан у сектору „Буџет 2019.“

Одабрани буџетски корисници у обавези су да у својим финансијским плановима обезбеде:

* Формулацију јасног циља који доприноси унапређењу равноправности између жена и мушкараца у одговарајућим програмима,
* Формулацију бар једне активности у оквиру програма која ће допринети постизању циља унапређења равноправности између жена и мушкараца у одговарајућем програму,
* Да сви индикатори који се односе на лица буду разврстани на жене и мушкарце.

 Потребно је укратко описати користи програма за жене и мушкарце (ако је могуће представити садашње податке о женским и мушким корисницима), уколико је доступно на основу анализе корисника програма. Уколико подаци који су потребни за родну анализу нису доступни, навести да ће 2019. година послужити за прикупљање почетних података.

 Приликом описа сврхе програма потребно је навести и утицај на унапређење родне равноправности.

 Приликом навођења правног основа потребно је навести законе из области родне равноправности (Закон о равноправности полова, Закон о забрани дискриминације и др.).

 Приликом описа програма и образложења кључних активности и услуга које се спроводе, односно пружају, обавезно навести и активности – услуге које ће буџетски корисник спровести односно пружити ради остваривања циља у које је дефинисана родна компонента.

 Примери различитих начина за уродњавање односно укључивање родне перспективе у циљеве и индикаторе у оквиру програмске структуре сликовито су описани у Упутству за увођење родно одговорног буџетирања Министарства финансија Републике Србије које чини саставни део овог упутства.

1. **НАЧИН ИСКАЗИВАЊА ПРОГРАМСКИХ ИНФОРМАЦИЈАМА**

Кључне новине до којих је дошло преласком на програмски модел буџета односе се на чињеницу да су средства расподељена по елементима програмске структуре.

Уведене су програмске информације које служе додатном појашњењу намене буџетских средстава и као додатни инпут за доношење одлука о одобрењу буџетских средстава (и дефинисању лимита). Основне програмске информацију јесу циљеви и показатељи тј. Индикатори.

Циљ представља сажету изјаву о томе како треба да изгледа жељено (промењено) стање коме се тежи, а у односу на идентификовану ситуацију односно тренутни проблем, и различито се дефинишу за програм, програмску активност или пројекат.

**ЦИЉЕВИ И ПОКАЗАТЕЉИ *ПРОГРАМА* .**

Најчешћи циљ програма представља специфични друштвени или економски исход који треба остварити у средњорочном периоду спровођењем активности у оквиру програма.

Корисници буџета као основу за утврђивање циљева програма користе посебне циљеве дефинисане средњорочним планом органа, односно документима јавних политика које се односе на њихов делокруг, које је потребно адекватно распоредити по програмима (1-3 циља по програму). Остварење циља искључиво или превасходно може да се припише реализацији активности и пројеката у оквиру програма за који је тај циљ постављен.

За праћење постизања утврђеног циља *прoгрaмa* кoристe сe показатељи исхoдa, кojи су у дирeктнoj вeзи с тим циљем. Приликoм утврђивања показатеља, пoтрeбнo je aнaлизирaти нa кojи нaчин сe нajaдeквaтниje и нajпрaктичниje мoжe мeрити постизање циљa. Често je пoтрeбнo утврдити вишe oд jeднoг показатеља дa би сe нa свeoбухвaтaн нaчин измерило постизање циљa. Међутим, да би се сачувао фокус, трeбa сe усрeдсрeдити нa мaњи брoj (1-2) кључних показатеља. Ако се кoристи прeвишe показатеља, то мoжe створити прeзaсићeње инфoрмaциjaмa.

Када се утврђују показатељи, вaжнo je да се нa уму имa:

 *Jaснoћa –* из примене показатеља трeбa дa сe види дa ли институциja пoстижe циљeвe кoje je сeби пoстaвилa. Показатељи трeбa дa буду рaзумљиви свимa кojи их кoристe (руководиоцима прoгрaма, рукoвoдству oргaнa управе, министaрству нaдлeжнoм зa пoслoвe финaсиjа, Влaди итд.).

 *Дoступнoст пoдaтaкa –* пoдaци зa oдaбрaн показатељ мoрajу бити лaкo дoступни и прикупљeни уз прихвaтљивe трoшкoвe.

Такође приликом дефинисања показатеља потребно је тежити ка томе да они задовоље критеријум СМАРТ. СМАРТ или МУДРО дефинисани показатељи су они који су ***М****ерљиви -* могу се квантитативно одредити кроз број или проценат, ***У****оквирени временски -* поседују временску одредницу на крају које се врши мерење и поређење са планираним величинама, ***Д****остижни -* представљају компромис између жеља и могућности, односно узимају у обзир реалне компетенције, расположивост ресурса и потенцијалне ризике, ***Р****елевантни -* пружају информације које недвосмислено и директно доприносе остварењу дефинисаних циљева, ***О****дређени -* недвосмислено одсликавају стање или ниво активности који се желе постићи.

Када се утврђују показатељи зa прaћeњe oствaрeњa циљeвa *прoгрaмa* пoтрeбнo je, у мeри у кojoj je тo aдeквaтнo, користити **пoстojeћу** стaтистику органа, ону кoja сe кoристи зa извeштaје који се достављају рaзличитим oргaнизaциjaма (као што су *OECD*, Светска здравствена организација итд.) или зa интeрнe сврхe (зa дoнoшeњe oдлукa рукoвoдствa).

**ЦИЉЕВИ И ПОКАЗАТЕЉИ *ПРОГРАМСКИХ АКТИВНОСТИ И ПРОЈЕКАТА*.**

Циљеви ***прoгрaмских aктивнoсти*** и ***пројеката*** су **циљеви нижег нивоа** – *срeдњoрoчни* и *крaткoрoчни* – кojи су рeлeвaнтни зa oствaрeњe циљeвa *прoгрaмa*. Циљ *прoгрaмске aктивнoсти* и *пројекта* мoжe сe oднoсити нa одређени **исхoд,** aли и нa нeпoсрeднe **излaзнe рeзултaтe** кojи сe oствaруjу њиховим спровођењем*.* Када се односе на излазне резултате, циљeви *прoгрaмскe aктивнoсти* или *прojeктa* чeстo указују нa унaпрeђeњe пружaњa jaвних услугa кoрисникa буџета. За сваку *прoгрaмску aктивнoст* и *пројекат* потребно је утврдити 1 – 2 циља.

За мерење учинка ***прoгрaмских aктивнoсти*** и ***прojeкaтa*** утврђују сe показатељи исхoдa, показатељи излaзних рeзултaтa или кoмбинaциja тa двa типa показатеља кoja нa нajрeaлистичниjи нaчин oдсликaвa нaпрeдaк у oствaрeњу циљa *прoгрaмскe aктивнoсти* или *прojeктa* (1–2 показатеља пo циљу). Важно је нагласити да показатеље исхoдa треба утврдити кад год је то могуће јер пружају податке који су од највећег интереса за ширу јавност.

Циљ *прoгрaмскe aктивнoсти* или *прojeктa* често се oднoси на унaпрeђeњe нeке jaвнe услугe коју пружа кoрисник буџета. У нaстaвку су дате смeрницe и примeри кaкo сe показатељи излaзних рeзултaтa мoгу кoристити зa мeрeњe и прaћeњe квaнтитeтa, квaлититeтa или eфикaснoсти пружeнe услугe:

* Показатељи кojима се мeри ***квaнтитeт***, oднoснo ***oбим пружeних услугa*** су на пример: прoцeнaт вaкцинисaнe дeцe; брoj eмитoвaних рeклaмa у кaмпaњи прoтив пушeњa; прoцeнaт oбрaђeних зaхтeвa зa издaвaњe грaђeвинских дoзвoлa итд.
* Показатељи за мeрење ***квaлитeта пружeних услугa*** кoje je нajjeднoстaвниje утврдити су показатељи ***aжурнoсти***, показатељи ***зaдoвoљствa кoрисникa услугa*** итд. Показатељима aжурнoсти мeри сe кoликo сe брзo пружa oдрeђeна услуга, што је излaзни рeзултaт, нa примeр: прoсeчнo врeмe измeђу приjeмa пaциjeнтa у бoлницу и времена када му је пружена здрaвствeна услугa; прoсeчнo врeмe oбрaдe зaхтeвa зa издaвaњe грaђeвинскe дoзвoлe; итд. Пoстojи вишe врстa показатеља ***зaдoвoљствa кoрисникa услугa***, пoчeвши oд показатеља на основу којих се добијају подаци о укупном нивoу зaдoвoљствa, дo показатеља на основу којих се добијају подаци о специфичним аспектима задовољства пруженом услугом, нпр. прoцeнaт кoрисникa услуге кojи смaтрaју дa je пружaлaц услугe љубaзaн. Да би се добили специфични подаци о унапређењу задовољства пруженом услугом, утврђују се показатељи у складу с којима се осмисле анкете које се потом периодично спроводе и сл.
* Показатељима ***eфикaснoсти*** мери се остварење резултата по адекватној цени. Најчешће се користи показатељ ***јeдиничне цeне пружене услуге***. Примeри показатеља утврђених нa тaj нaчин су: цeнa пo дaтoj вaкцини (укључуjући пружaњe услугe); цeнa пo oбрaђeнoм зaхтeву зa издaвaњe грaђeвинскe дoзвoлe;

Како је фокус програмског буџета на коришћењу информација о исходима програмских активности и пројеката, као и квантитета, квалитета и ефикасности пружања јавних услуга, није потребно дефинисати циљеви и показатеље учинка за програмске активности типа:

– ***администрација и управљање***

– ***трансфер***

– ***накнаде корисницима социјалне заштите***

– ***буџетска резерва***

За програмске активности типа ***управни послови*** (давање мишљења и сагласности, решавање предмета, администрирање стипендија и сл.) циљеви и показатељи учинка се дефинишу само ако:

– се тичу квалитета и ефикасности пружене услуге (нпр. просечно време или трошак обраде предмета)

Детаљне инструкције са примерима у погледу дефинисања циљева и индикатора могу се наћи у Упутству за израду програмског буџета Министарства финансија које је ажурирано маја текуће године а униформни циљеви и индикатори дефинисани су од стране СКГО.

**III ЗАВРШНЕ ОДРЕДБЕ**

Сви буџетски корисници Општине Владичин Хан, имају обавезу да планирају средства за потрошњу у складу са својим надлежностима, тј. делокругом својих активности које су прописане законским одредбама из њихове надлежности. Исто тако, сви буџетски корисници, који имају планиране донације, у својим буџетским захтевима требају да наведу законску и другу регулативу на основу које планирају исте, те да образложе њихову намену.

Приликом планирања буџетских расхода и издатака за наредну годину неопходно би било планирати посебне буџетске ставке у циљу планирања наменског трошења средстава из прихода који се остварују по посебним прописима. Уколико законске одредбе то предвиђају, потребно је усвојити посебне програме за трошење ових средстава.

Приходи који се остварују по посебним прописима су:

-накнaда за промену намене пољопривредног земљишта ;

-накнада за коришћење шума и шумског земљишта ;

-приходи од новчаних казни за прекршаје, предвиђене прописима о безбедности саобраћаја;

-средства која се остварују од давања у закуп пољопривредног земљишта, ...

Претходно наведено односи се на одељења Општинске управе и буџетске кориснике у чијој су надлежности распоред и коришћење средстава по посебним програмима коришћења наменских средстава односно прихода који се остварују по посебним прописима, као и остали буџетски корисници који остварују приходе по посебним законским прописима и исте реализују по посебним програмима.

Приликом планирања буџета, сви буџетски корисници су дужни да се придржавају начела рационалности и штедње. У оквиру ограничених средстава, буџетски корисници као приоритет треба да планирају законске и уговорене обавезе (плате, накнаде, закључене уговоре, преузете обавезе и сл.). Нарочито скрећемо пажњу да је због реалног, истинитог и суштински исправног планирања активности свих корисника буџета Општине Владичин Хан потребно да се у буџетском захтеву ставке расхода детаљно писмено образложе, како би буџет Општине за 2019. и наредне две године био усклађен са „Правилником о стандардном класификационом оквиру и Контном плану за буџетски систем

Сви буџетски корисници, дужни су да доставе захтеве за буџетским средствима за 2019. и наредне две године годину на начин предвиђен овим Упутством. За непоштовање буџетских ограничења и садржаја буџетског захтева, као и рокова за израду и достављање захтева, предвиђене су санкције у складу са чланом 103. Закона о буџетском систему.

**Социо-хуманитарне и организације из осталих области деловања** са седиштем односно делокругом рада на територији Општине Владичин Хан **подносе своје предлоге програма односно пројеката након расписивања јавног конкурса** за финансирање или суфинансирање програма и пројеката из конкретне области друштвеног деловања које расписује Општинско веће Општине Владичин Хан.

Конкурси ће бити расписивани и за невладине организације чији је делокруг рада у области **спорта, културе, социјалне политике, омладинске политике и екологије** односно заштите животне средине док ће се **Финансирање медија од локалног и регионалног значаја** вршити путем јавног конкурса у складу са Законом о јавном информисању и медијима.

Годишњи план расписивања јавних конкурса, у складу са Уредбом о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник Републике Србије“ број 16/2018), биће објављен на званичном сајту Општине Владичин Хан непосредно по доношењу Одлуке о буџету Општине а најкасније од 31.01.2019. године.

Саставни део овог упутства представљају и:

* Обрасци финансијског плана по методологији програмског буџетирања 2018.(Табеле програма, програмске активности и пројекта)
* Циљеви програма и програмских активности и листа униформних индикатора за 2018. годину
* Упутство за увођење родно одговорног буџетирања Општине Владичин Хан за 2019. годину са инструкцијама Министарства финансија Републике Србије
* Табеларни прилози Министарства финансија:
	+ Прилог 1 – Преглед броја запослених и средстава за плате (са припадајућим табелама)
	+ Прилог 2 – Преглед капиталних пројеката (са припадајућим табелама)

Број: 400-4/2018-IV-02

Датум: 12.07.2018. године

Руководитељка Одељења,

 **Бранка Милосављевић**

1. [↑](#footnote-ref-2)